મોહન ભાગવતે સંઘ કઈ રીતે રાષ્ટ્રવાદી છે તેની વાત કરતા રેડિકલ હિન્દુ રાષ્ટ્રવાદની વાત ન કરી. આ તો અપેક્ષિત હતું, પરંતુ સવાલ એ થાય છે કે સંઘે તેના હરીફ પક્ષના સિનિયર નેતા એવા પ્રણવદાને કેમ બોલાવ્યા? રાજકીય પંડિતો કહે છે કે છેલ્લા કેટલાક સમયથી મોદી સંઘ અને બીજેપી કરતાં વધુ શક્તિશાળી બનતા જતા હતા. સંઘની ૩૭૦મી કલામ, હિન્દુ રાષ્ટ્રવાદ, રામ મંદિર, સાંસ્કૃતિક રાષ્ટ્રવાદ, સ્વદેશી વ. મુદ્દાઓ પાછા પડતા જતા હતા અને સંઘના સિનિયર નેતાઓને પણ ટેકન ફોર ગ્રાન્ટેડ કરવામાં આવી રહ્યા હતા. ગુજરાતના લગભગ એક ડઝન સંઘ કાર્યકરો મોદીથી નારાજ છે. એવું જ સમગ્ર ભારત સ્તરે પણ છે. આથી સંઘે પ્રણવદાને બોલાવીને એક ઇશારો કર્યો છે. સંઘ જો પ્રણવદાને મહત્ત્વ આપે તો મોદીનો પ્રભાવ એટલા પ્રમાણમાં ઓછો કરી શકાય અને તેમના પર અંકુશ મૂકી શકાય તેવી ગણતરી પણ હોઈ શકે.